b'\n_START_ARTICLE_\nAnton Muznik\n_START_SECTION_\n\xc5\xbdivljenje in delo\n_START_PARAGRAPH_\nAnton Muznik (tudi Musnig, Mussnig, Musznik, Mu\xc5\xbenik), se je rodil leta 1726 pri Sveti Luciji ob So\xc4\x8di (sedaj Most na So\xc4\x8di). Natan\xc4\x8dnej\xc5\xa1i rojstni in rodbinski podatki niso ohranjeni. Muznikov zapu\xc5\xa1\xc4\x8dinski akt navaja \xc5\xa1e imena njegovih dveh bratov:Peter, \xc5\xbeupnik v Ukvah in Toma\xc5\xbe, kmet pri Sv. Luciji Srednje \xc5\xa1ole je obiskoval na Kranjskem in Hrvatskem ter leta 1758 kon\xc4\x8dal \xc5\xa1tudij medicine na Dunaju. Po promociji z disertacijo Disertatio inauguralis de delirio febrili je stopil v voja\xc5\xa1ko slu\xc5\xbebo, kjer se je tako odlikoval, da ga je kasneje Marija Terezija imenovala za protomedika Gori\xc5\xa1ke in Gradi\xc5\xa1ke._NEWLINE_Zdravil je kugo v Transilvaniji (1756, 1767) in se v letih 1758-1763 kot voja\xc5\xa1ki zdravnik udele\xc5\xbeil avstrijsko-pruskih vojn. Nato postal glavni zdravnik (protomedik) v Gorici. Od 1796 je bil ravnatelj kirur\xc5\xa1ke \xc5\xa1ole na Gori\xc5\xa1kem; vodil je zdravstveno slu\xc5\xbebo in zdravstveno prosvetljavo prebivalstva. Vpliv letnih \xc4\x8dasov, vremenskih in drugih razmer na zdravje ter na\xc4\x8din \xc5\xbeivljenja je opisal v knjigi Clima Goritienese (Goritiae, 1781). Deloval je tudi kot higijenik in se ukvarjal z analizo pitne vode. Zavzemal se je za preventivno ukrepanje in pri tem ni razlikoval med boleznimi pri ljudeh in doma\xc4\x8dih \xc5\xbeivalih._NEWLINE_Najpomembnej\xc5\xa1e je bilo njegovo prakti\xc4\x8dno delovanje v zvezi z uravnavanjem preventivnega cepljenja proti \xc4\x8drnim kozam v 80. letih 18. stoletja. Variolacijo in vakcinacijo je tudi natan\xc4\x8dno popisal v strokovnih poro\xc4\x8dilih. V Barzellinijevih Ephemerides 1780\xe2\x80\x931790 je poro\xc4\x8dal o zdravstvenih razmerah na gori\xc5\xa1kem. Muznik je u\xc5\xbeival velik ugled in bil \xc4\x8dlan dunajske Medicinske fakultete.'